Title: ประกาศกรมการขนส่งทางบก เรื่อง ประตูทางขึ้นลงและประตูฉุกเฉินสำหรับรถที่ใช้ในการขนส่งผู้โดยสาร (ฉบับที่ 2) พ.ศ. 2550

ประกาศกรมการขนส่งทางบก

ประกาศกรมการขนส่งทางบก
เรื่อง
ประตูทางขึ้นลงและประตูฉุกเฉินสำหรับรถที่ใช้ในการขนส่งผู้โดยสาร (ฉบับที่ ๒)
พ.ศ. ๒๕๕๐[๑]

ตามที่ได้มีประกาศกรมการขนส่งทางบก
เรื่อง ประตูทางขึ้นลงและประตูฉุกเฉินสำหรับรถที่ใช้ในการขนส่งผู้โดยสาร ลงวันที่
๒๐ มิถุนายน พ.ศ. ๒๕๔๙ ไว้แล้ว นั้น

โดยที่ประกาศกรมการขนส่งทางบกดังกล่าว
กำหนดให้รถที่ใช้ในการขนส่งผู้โดยสารที่มีประตูทางขึ้นลงเป็นบานประตูที่ใช้กลไกควบคุมการปิดเปิดโดยอัตโนมัติ
ต้องมีระบบการทำงานที่สามารถควบคุม ให้บานประตูที่กำลังปิด
หากกระทบถูกผู้โดยสารหรือสิ่งกีดขวาง บานประตูต้องเปิดออกโดยอัตโนมัติ
หรือมีระบบการทำงานอื่นที่มีความปลอดภัยตามที่กรมการขนส่งทางบกให้ความเห็นชอบ
โดยกำหนดให้มีผลใช้บังคับทันทีกับรถที่จดทะเบียนใหม่
และสำหรับรถที่จดทะเบียนก่อนวันที่ประกาศใช้บังคับจะต้องดำเนินการติดตั้งให้แล้วเสร็จภายในเวลาหนึ่งปีหรือสองปีแล้วแต่ประเภทการขนส่ง
แต่ปัจจุบันปรากฏข้อเท็จจริงว่า
การบังคับใช้ข้อกำหนดดังกล่าวกับรถโดยสารประจำทางในเส้นทางหมวด ๑
ที่จดทะเบียนไว้แล้วซึ่งมีอยู่เป็นจำนวนมากประสบปัญหาทางด้านเทคนิคของอุปกรณ์ที่ใช้ในการติดตั้งและระยะเวลาที่มีจำกัด
ประกอบกับสภาวะเศรษฐกิจของประเทศในปัจจุบันยังอยู่ในภาวะชะลอตัว
และราคาน้ำมันได้ปรับตัวสูงขึ้นอย่างต่อเนื่อง ทำให้ต้นทุนการขนส่งสูงขึ้น
ดังนั้นเพื่อให้ผู้ประกอบการขนส่งประจำทางด้วยรถโดยสารในเส้นทางหมวด ๑
ได้มีระยะเวลาในการปรับปรุงตัวรถให้เป็นไปตามข้อกำหนดและบรรเทาความเดือดร้อนของผู้ประกอบการขนส่ง
สมควรขยายเวลาการบังคับใช้ข้อกำหนดดังกล่าวซึ่งจะเริ่มการบังคับใช้ตั้งแต่วันที่
๒๑ มิถุนายน ๒๕๕๐ ออกไปอีกระยะหนึ่ง อาศัยอำนาจตามความในข้อ ๑ (๒) (ฌ) และข้อ ๑๐
(๒) (ช) ของกฎกระทรวงฉบับที่ ๙ (พ.ศ. ๒๕๒๔)
ออกตามความในพระราชบัญญัติการขนส่งทางบก พ.ศ. ๒๕๒๒
กรมการขนส่งทางบกจึงออกประกาศไว้ ดังต่อไปนี้

ให้ยกเลิกความในข้อ
๙ ของประกาศกรมการขนส่งทางบก เรื่อง
ประตูทางขึ้นลงและประตูฉุกเฉินสำหรับรถที่ใช้ในการขนส่งผู้โดยสาร ลงวันที่ ๒๐
มิถุนายน พ.ศ. ๒๕๔๙ และให้ใช้ความต่อไปนี้แทน
ข้อ ๙  รถที่ใช้ในการขนส่งผู้โดยสารตามข้อ
๒ ข้อ ๓ และข้อ ๔
ถ้าประตูทางขึ้นลงเป็นบานประตูที่ใช้กลไกควบคุมการปิดเปิดโดยอัตโนมัติและจดทะเบียนไว้แล้วก่อนวันที่ประกาศนี้ใช้บังคับ
ให้ผู้ประกอบการขนส่งหรือเจ้าของรถทำการปรับปรุงแก้ไขบานประตูดังกล่าวให้เป็นไปตามข้อ
๖ ภายในกำหนดระยะเวลา ดังนี้
(๑) รถที่ใช้ในการขนส่งผู้โดยสารประเภทการขนส่งประจำทางในเส้นทางหมวด ๑
ภายในวันที่ ๓๑ ธันวาคม พ.ศ. ๒๕๕๐
(๒) รถที่ใช้ในการขนส่งผู้โดยสารประเภทการขนส่งประจำทางในเส้นทางหมวด ๒
หมวด ๓ และหมวด ๔ การขนส่งไม่ประจำทางและการขนส่งส่วนบุคคล ภายในวันที่ ๒๑
มิถุนายน พ.ศ. ๒๕๕๑

ทั้งนี้
ตั้งแต่บัดนี้เป็นต้นไป

ประกาศ ณ วันที่ ๙
สิงหาคม พ.ศ. ๒๕๕๐
ศิลปะชัย  จารุเกษมรัตนะ
อธิบดีกรมการขนส่งทางบก

วัชศักดิ์/ผู้จัดทำ
๑๒ กันยายน ๒๕๕๐

โชติกานต์/ปรับปรุง
๑๓ สิงหาคม ๒๕๕๘

[๑] ราชกิจจานุเบกษา เล่ม ๑๒๔/ตอนพิเศษ ๑๐๗ ง/หน้า ๑๐/๓๐ สิงหาคม ๒๕๕๐